Žorik 2017. aastal
Hulkurkoer **Žorik** (surnud 17. jaanuaril 2022) oli tänavakoer Kalamajas, kes suutis vältida varjupaika sattumist üle kümne aasta. Tema eest hoolitsesid kohalikud elanikud. Koera vanus pole täpselt teda, aga erinevate versioonide kohaselt jäi see 13–20 aasta vahele. Ühe versiooni kohaselt sündis Žorik 2007. aastal Kalamajas, Suur-Patarei tänava kandis, aasta hiljem liikus ta aga koos vennaga Paljassaare sadamasse ning pärast viimase surma valis ta oma elukohaks Tööstuse tänava Arsenali keskuse ümbruse.

Vanaduspõlv
-----------

Žorik vanaduspõlves
Žoriku tabasid Tallinna loomade varjupaiga töötajad 2020. aasta juulis üksnes koera halvenenud tervise tõttu. Loomapäästegrupp MTÜ võttis koera oma eestkoste alla ning lubas tasuda temaga seotud kulud kuni elupäevade lõpuni. Kehva tervise ja kõrge vanuse tõttu Žorikule enam tänavaelu ei võimaldatud ning ta elas edaspidi inimeste hoole all ühes Maardu lähistel asuvas talus.

Skulptuur
---------

Skulptuur
4. oktoobril 2020, ülemaailmsel loomade päeval, püstitati Žorikule ja kõikidele teistele tänavaloomadele pühendatud monument Arsenali keskuse esisele. Skulptuuri valmistamise ja paigalduse algatas ajakirjanik ja loomakaitseaktivist Heiki Valner. Aukülaliste seas olid Žoriku eest hoolitsemisega enim vaeva näinud Irina Mintšenkova, Aleksandr Gribov ja toonase hoiukodu perenaine Viktoria Ger. Mälestusmärgi valmistas Skulptuurikoda OÜ kujur Kain Rezev ja 61 inimest toetas selle valmimist 1105 euroga. Puuduva osa heategevusliku projekti maksumusest katsid Loomapäästegrupp MTÜ, Arsenali keskus ja idee autor Heiki Valner võrdsetes osades. Sündmus leidis laialdast kajastamist ka välismeedias.

Varem on Eestis loomadele püstitatud betoonist bareljeef Supilinna koerale Rikule ja mälestuskivi Rutja piirivalvekoerale Dembelile. 1930. aastatel oli koera skulptuur ka Viljandi linnas. Hiljem on koera kuju püstitatud veel Pulli külla Pärnumaal märkimaks Eesti teadaolevalt vanimat asulat.

Vaata ka
--------

* koer Riku bareljeef
* Dembel
* Kalamaja
* loomakaitse

Viited
------

1. 1 2  "HÜVASTI! ⟩ Suri legendaarne Kalamaja koer Žorik". *Postimees*. 17. jaanuar 2022.
2. ↑  "Kalamaja legendaarne tänavakoer saab mälestusmärgi". *Pealinn*. 4. august 2020.
3. ↑  "Tõeline võitleja: rändurkoer Žorik murdis end koomast välja". *Delfi*. 7. september 2010.
4. ↑  "Hulkurkoer Žoriku täna avatud monument pühitseb kõigi kodutute loomade elusid". *Delfi*. 4. oktoober 2020.
5. ↑  "Kalamaja hulkurkoerast Žorikust valmis uhke skulptuur". *TV3 Duubel*. 1. oktoober 2020.
6. ↑  "Estonians erect statue and give home to beloved stray dog". *AP*. 17.12.2020.
7. ↑  "Estonians erect statue and give home to beloved stray dog". *Independent*. 17.12.2020.
8. ↑  "Estonians erect statue and give home to beloved stray dog". *Washington Post*. 17.12.2020.
9. ↑  "Riku saab Supilinna mälestusmärgi" Tartu Postimees, 21. aprill 2011
10. ↑  "Legendaarne piirivalvekoer Dembel puhkab kivist ausamba all" Eesti Päevaleht, 4. juuni 2002
11. ↑  "Esimene eestlasest naisskulptor Hilda Orgusaar voolis koerakuju aastakümneid enne Žorikut". elu24.ee, 6. oktoober 2020
12. ↑  "Pulli küla sai Eesti vanima asulakoha tähistuse". ERR, 22. oktoober 2022